b'\n_START_ARTICLE_\nMatthias Gallas\n_START_PARAGRAPH_\nMatthias Gallas (oik. Matthias di Gallasso, Campon kreivi ja Luceran herttua; 16. syyskuuta 1584 Trento \xe2\x80\x93 25. huhtikuuta 1647 Wien) oli it\xc3\xa4valtalainen sotilas ja toimi keisarillisen armeijan komentajana kolmikymmenvuotisessa sodassa. H\xc3\xa4nen johtamansa sotaretket vuosina 1637, 1638 ja 1644 tuhosivat keisarin toiveet sodan voittamisesta. H\xc3\xa4n oli jatkuvasti humalassa ja huolimaton komentaja. H\xc3\xa4nt\xc3\xa4 kutsuttiinkin nimell\xc3\xa4 \xe2\x80\x9dvanha armeijoiden tuhoaja\xe2\x80\x9d. Gallas hy\xc3\xb6tyi henkil\xc3\xb6kohtaisesti kolmikymmenvuotisesta sodasta rikastumalla huomattavasti ja hankkimalla suuren maaomaisuuden. H\xc3\xa4nen johtamillaan armeijoilla oli erityisen huono maine kolmikymmenvuotisen sodan aikana, koska ne olivat julmimpia ja ry\xc3\xb6steliv\xc3\xa4t eniten.\n_START_SECTION_\nUran alku\n_START_PARAGRAPH_\nGallas aloitti uransa sotilaana palvelemalla Espanjan armeijassa kahdeksankymmenvuotisessa sodassa. H\xc3\xa4n taisteli my\xc3\xb6s Savoijissa vuosina 1616\xe2\x80\x9317 ja saavutti kapteenin arvon._NEWLINE_Kolmikymmenvuotisen sodan syttyess\xc3\xa4 Gallas liittyi everstin\xc3\xa4 katolisen liigan armeijaan ja sai johdettavakseen jalkav\xc3\xa4kirykmentin. H\xc3\xa4n kunnostautui erityisesti Stadtlohnin taistelussa 1623. Vuonna 1630 h\xc3\xa4n taisteli ranskalaisia vastaan Mantuan perimyssodassa, josta h\xc3\xa4net palkittiin kreivin arvolla 1632. Mantuan sodan j\xc3\xa4lkeen Gallas palasi Saksaan ja liittyi Johann Tillyn johtamaan armeijaan keisarin huomion kiinnittyess\xc3\xa4 sotaan liittyneeseen Kustaa II Aadolfiin. Gallas johti espanjalaista prikaatia Tillyn alaisuudessa Breitenfeldin ensimm\xc3\xa4isess\xc3\xa4 taistelussa. H\xc3\xa4n siirtyi Albrecht von Wallensteinin alaisuuteen vuosiksi 1631\xe2\x80\x9333 ja taisteli muun muassa Alte Vestess\xc3\xa4 ja L\xc3\xbctzeniss\xc3\xa4, jossa johti armeijan oikeaa sivustaa.\n_START_SECTION_\nKeisarillisen armeijan ylip\xc3\xa4\xc3\xa4llikk\xc3\xb6n\xc3\xa4\n_START_PARAGRAPH_\nGallas osallistui juonitteluun, joka johti Wallensteinin murhaan 1634. T\xc3\xa4m\xc3\xa4n j\xc3\xa4lkeen h\xc3\xa4n sai k\xc3\xa4yt\xc3\xa4nn\xc3\xb6ss\xc3\xa4 keisarillisen armeijan p\xc3\xa4\xc3\xa4llikkyyden, vaikka keisari Ferdinand II:n poika Unkarin kuningas Ferdinand olikin ylip\xc3\xa4\xc3\xa4llikk\xc3\xb6. Gallasille annettiin my\xc3\xb6s Wallensteinille aikaisemmin kuulunut Friedlandin herttuakunta. H\xc3\xa4n johti keisarillisten vasenta siipe\xc3\xa4 vuonna 1634 N\xc3\xb6rdlingenin taistelussa, jossa ruotsalaiset murskattiin. Vuonna 1635 Gallasista tehtiin Luceran herttua. Prahan rauhan j\xc3\xa4lkeen, kes\xc3\xa4ll\xc3\xa4 1636, h\xc3\xa4n johti espanjalaisten armeijan Lothringeniin ja Franche-Comt\xc3\xa9en. 1637 h\xc3\xa4n ajoi ruotsalaiset takaisin Pommeriin johtamallaan keisarin ja Saksin yhdistyneell\xc3\xa4 armeijalla, mutta joutui vet\xc3\xa4ytym\xc3\xa4\xc3\xa4n takaisin etel\xc3\xa4\xc3\xa4n seuraavana vuonna. Kummassakin operaatiossa Gallas ei kyennyt j\xc3\xa4rjest\xc3\xa4m\xc3\xa4\xc3\xa4n riitt\xc3\xa4v\xc3\xa4\xc3\xa4 huoltoa armeijoilleen, joiden vahvuus laski huomattavasti. H\xc3\xa4n ei my\xc3\xb6sk\xc3\xa4\xc3\xa4n kyennyt ly\xc3\xb6m\xc3\xa4\xc3\xa4n heikkoja ruotsalaisia ja menetti armeijan komentajuuden 1638._NEWLINE_H\xc3\xa4d\xc3\xa4n hetkell\xc3\xa4 keisari Ferdinand III kutsui Gallasin takaisin palvelukseen ja antoi teht\xc3\xa4v\xc3\xa4ksi h\xc3\xa4irit\xc3\xa4 Lennart Torstenssonin Jyllannin valtausta kes\xc3\xa4ll\xc3\xa4 1644. Gallas joutui kuitenkin vet\xc3\xa4ytym\xc3\xa4\xc3\xa4n takaisin etel\xc3\xa4\xc3\xa4n ja h\xc3\xa4vitti j\xc3\xa4lleen armeijansa. J\xc3\xa4ljelle j\xc3\xa4i vain 1\xc2\xa0000 miest\xc3\xa4, alkuper\xc3\xa4isen vahvuuden ollessa 18\xc2\xa0000. H\xc3\xa4n joutui katastrofin j\xc3\xa4lkeen uudelleen erotetuksi. Gallasin hukattua armeijan, oli keisarikunta avoin hy\xc3\xb6kk\xc3\xa4ykselle kev\xc3\xa4\xc3\xa4ll\xc3\xa4 1645 ja j\xc3\xa4lleen h\xc3\xa4d\xc3\xa4ss\xc3\xa4 h\xc3\xa4net kutsuttiin viel\xc3\xa4 kerran takaisin palvelukseen. H\xc3\xa4n oli Melchior von Hatzfeldtin alaisuudessa h\xc3\xa4vityss\xc3\xa4 Jankovin taistelussa 1645, jonka j\xc3\xa4lkeen h\xc3\xa4n erosi itse lopullisesti._NEWLINE_Matthias Gallas vaatetti oman rykmenttins\xc3\xa4 helmenharmailla takeilla vuonna 1645. Sama v\xc3\xa4ri otettiin my\xc3\xb6hemmin k\xc3\xa4ytt\xc3\xb6\xc3\xb6n koko It\xc3\xa4vallan armeijassa.'